《舟泊天津览镜感白发有作》
明代·苏葵

扁舟泊天津，过棹时欸乃。白月满南川，彩云隔东海。

行人倚长剑，壮怀恒磊磊。思古爱班杨，瞻天忆元凯。

十年行路难，更不问真宰。所惜闻道迟，双鬓日夜改。

谁持刀圭方，吾厌异术浼。汉武与秦王，一误不可悔。

览镜复何为，置之采兰茝。纫佩上秋衣，香风镇长在。

作者简介：广东顺德人，字伯诚。成化二十三年进士。弘治中以翰林编修升江西提学佥事。性耿介，不谄附权贵。为太监董让陷害，理官欲加之刑。诸生百人拥入扶葵去，事竟得雪。在任增修白鹿书院。官至福建布政使。有《吹剑集》。